Norræna forystulíkanið ( Nordic Leadership Model ) var viðfangsefnið ráðstefnu í Háskólanum á Bifröst síðastliðinn föstudag . Í tilkynningu frá háskólanum segir að markmiðið sé að Norræna forystulíkanið verði ein af meginstoðunum í stjórnunarnámi við skólann í framtíðinni og skili sér þannig út í atvinnulífið og samfélagið almennt í hugmyndafræði og stjórnunaraðferðum . Skólinn óskaði eftir aðstoð og þátttöku valinkunnra einstaklinga sem hafa reynslu úr íslensku atvinnulífi á ráðstefnunni og kom fjölbreyttur hópur saman á Bifröst til þess að hefja vinnuna . Meðal þeirra áhersluatriða í stjórnun fyrirtækja sem þátttakendur á ráðstefnunni töldu einkennandi fyrir það sem vel hefur gengið voru skýr markmið og framtíðarsýn , aðlögunarhæfni og kjarkur til oft óvinsælla breytinga , frumkvæði og nýsköpun , góðar tengingar við viðskiptavini og sterk fyrirtækjamenning og gildi . Meðal þess sem var talið einkenna það sem ekki hefur gengið jafn vel voru of hraður og skuldsettur vöxtur , farið var út fyrir kjarnastarfsemi , óstöðugt eignarhald og ímyndarvandi vegna þess , stöðnun og metnaðarleysi , farið með fyrirtæki eins og húsgögn , ofvernd fyrir erlendri samkeppni , karlamenning og ímyndarvandi vegna klíkumyndunar og pólitískra tengsla . Næstu skref í verkefninu eru að rannsaka sérstaklega helstu þætti sem fram komu og hefja þannig fræðilega vinnu á þessum grunni . Ennfremur er ætlunin að útvíkka viðfangsefnið til annarra fyrirtækjahópa svo sem minni og meðalstórra fyrirtækja og nýsköpunarfyrirtækja . Jafnframt verður leitað tenginga við aðra áhugasama norræna aðila sem vilja hafa samstarf um mótun og þróun Norræna forystulíkansins en sambærilegar hugmyndir eru víða á floti . Til lengri tíma getur Norræna forystulíkanið verið útflutningsafurð til annarra heimshluta . Sá hópur einstaklinga sem tekur þátt í þessari vinnu á vegum Háskólans á Bifröst mun ganga undir nafninu „ Íslenska atvinnulífsakademían . “ Háskólinn á Bifröst mun halda utan um hópinn og virkja hann til fleiri verkefna eftir því sem áhugi og tilefni gefast . Á vegum Háskólans á Bifröst hafa Vilhjálmur Egilsson rektor , Sigurður Ragnarsson sviðsstjóri viðskiptasviðs og Einar Svansson lektor leitt undirbúningsvinnuna . Skólinn er í samstarfi um verkefnið við ráðgjafafyrirtækið Capahouse .